Slik har vi jobbet

I 2007 dokumenterte VG hvor mange kvinner som var drept av sin partner siste syv år (se faksimile). Da fantes det ingen offisiell statistikk over partnerdrap i Norge. VG-journalistene Anne Stine Sæther og Anders Sooth Knutsen ble senere hedret med SKUP-diplom for prosjektet «Drept av sine menn».



I etterkant av VG-prosjektet i 2007 ble antall partnerdrap redusert i Norge. De siste årene har imidlertid trenden vært negativ, til tross for at totaltallet for antall drap faller.



I 2016 gikk vi på nytt gjennom alle drapssaker i Norge siden 2000. Fra dette materialet har vi hentet ut sakene hvor offeret var kjæreste, samboer eller gift med gjeringspersonen – eller hadde vært det tidligere. Kun forsettlige eller overlagte drap er inkludert i vår statistikk. I de nyeste sakene er politiets siktelse lagt til grunn, slik det gjøres i den offisielle drapsstatisikken. Hvis partneren ble frikjent i retten, så er saken fjernet fra oversikten. I tillegg til å hente inn alle dommene, har vi vært i kontakt med et stort antall pårørende.



Dette er versjon to av VGs prisbelønte prosjekt. Vi håper fokus på partnerdrap kan gjøre at vi får en reduksjon i årene fremover – som i 2007. Oversikten over ofrene og statistikken på disse sidene vil bli oppdatert når det skjer nye drap.